Elija Imbagħad qam qisu nar Elija, il-profeta, u kelmtu kienet taqbad bħal ħuġġieġa. Hu ġieb fuqhom il-ġuħ, u fil-ħeġġa tiegħu ċekkinhom fl-għadd. B'kelmet il-Mulej għalaq is-smewwiet, u tliet darbiet niżżel ukoll in-nar. Kemm kont imsebbaħ, Elija, f'għeġubijietek! U min jista' jiftaħar daqsek? Qajjimt mejjet mill-mewt, minn Art l-Imwiet b'kelmet l-Għoli. Tfajt mal-art slaten sa ntilfu u nies ta' ġieħ mis-sodda tagħhom. Smajt ċanfira fis-Sinaj, u f'Ħoreb sentenza ta' kastig. Dlikt slaten biex jitħallsu u profeti biex jilħqu warajk. Kont meħud f'riefnu tan-nar f'karru bi żwiemel tan-nar. Int, li kien miktub għalik, li kellek iċċanfar għal żmien, biex tberred għadab Alla qabel ma jħeġġeġ, biex iddawwar qalb il-missier lejn ibnu, u biex terġa' tqajjem tribujiet Ġakobb. Imberkin dawk li jarawk u dawk li raqdu fl-imħabba; għax żgur li aħna wkoll ikollna l-ħajja. Eliżew Kien Elija li nħataf minn riefnu u Eliżew imtela bl-ispirtu tiegħu. Fi żmienu ma kienx jirtogħod quddiem il-kapijiet, u ħadd ma ħakem fuqu. Xejn ma kien tqil wisq għalih, sa wara mewtu baqa' profeta f'qabru. F'ħajtu għamel għeġubijiet, u f'mewtu l-għemejjel tiegħu kienu tal-għaġeb. Infedeltà u kastig Madankollu l-poplu ma nidimx, u ma reġax lura minn dnubietu, sakemm ma ġiex itturufnat minn artu, u mxerred mal-art kollha. U kien fadal poplu ta' ftit nies, imma b'mexxej mid-dar ta' David. Uħud minnhom għamlu dak li jogħġob lill-Mulej, imma oħrajn kattru dnubiethom. Ħeżekija Ħeżekija saħħaħ beltu, u daħħal l-ilma fil-qalba tagħha; ħaffer bil-ħadid fil-blat, u bena ġwiebi għall-ilma. F'jiemu tala' Sanħerib, u bagħat lil Rabsaki, u rafa' dejh fuq Sijon, u fi kburitu qagħad jiftaħar. Imbagħad bdew jirtogħdu qlubhom u idejhom, u qabadhom uġigħ bħal ta' mara fil-ħlas. U sejħu lill-Mulej li hu tal-ħniena, u meddew idejhom lejh. U l-Qaddis malajr semagħhom mis-sema, u fdiehom b'id Isaija. Laqat il-kamp tal-Assiri, u qeridhom l-anġlu tiegħu. Isaija Għax Ħeżekija għamel dak li jogħġob lill-Mulej, u żamm sħiħ fi triq David missieru, kif ordnalu Isaija l-profeta, li kien kbir u ta' min jorbot fuqu għad-dehriet li kellu. F'jiemu mxiet lura x-xemx, u tawwal ħajjet is-sultan. Bis-saħħa tal-ispirtu ra l-ħwejjeġ tal-aħħar, u sabbar lill-imnikktin ta' Sijon. Wera x'għandu jiġri sa tmiem iż-żmien, u ħwejjeġ moħbija qabel ma ġraw.